האם מערכת הבחירות הפכה למערכה על קיומם של שני עיתונים? עוזי בנזימן ואמנון לורד בערוץ הכנסת
"כלא מחשבתי ואינפורמטיבי", כך מגדיר אמנון לורד, עורך האתר "מידה" וכתב "מקור ראשון", את הסיקור המאפיין את כלי התקשרות בישראל, למעט "ישראל היום". החינמון מבית אדלסון, טוען לורד, הוא "סכר שבולם חלק מההשפעה על אנשים אחרים". לדברי לורד, שהתבטא כך בשיחה עם ערוץ הכנסת, כיוון שהסיקור הפוליטי בישראל דומה לכלא, מובנת השנאה של הציבור לתקשורת הישראלית ועיתונאיה. "הוא [הציבור] שונא את הסוהרים", אומר לורד. בהמשך הוסיף לורד כי בישראל קיימת "אליטה שמאלנית שעושה דמוניזציה לכל דבר שמתקרב אפילו לבנימין נתניהו" והעריך כי אפשר שביום הבחירות יתבצע "מרד נגד הסוהרים". עוזי בנזימן, מייסד "העין השביעית", שהשתתף גם הוא בדיון, טען כי התקשורת עושה את תפקידה ומבטאת "מיאוס" מראש הממשלה בנימין נתניהו. עם זאת, ביקר בנזימן את התקשורת הישראלית, למעט "הארץ" ו"מקור ראשון", בשל הנטייה לערבב בין ידיעות לדעות. בהמשך הדיון, בתשובה לשאלה על ראיון זוגי שהעניקו ראש הממשלה ורעייתו, אמר בנזימן: "נתניהו משחק פה משחק כפול. הוא מוביל את רעייתו לחזית הבמה ולכן זה לגמרי לגיטימי לסקר את ההתנהלות שלה בתוך הבית, וכשהסיקור לא נעים לו הוא צועק גוועלד, תתקפו אותי לא את אשתי".  